Andrea Desalla

Andrea Desalla (* 12 de agost 1872 a Urtijëi;† 14 de Jené 1959 a Santa Cristina) ie stat n preve de Gherdëina.
 Inuem Desalla 
Desalla vën da La Sala che ie n luech a Mareo. Salla ie n canal da mené ega per prei y ciampes (cfr. „saliëria”).
Santa Cristina 1640 de Sala, Urtijëi 1655 Joannes Sala, (cfr. Anagrafa a Neustift: 1292 Otto de Sal). — Desalla iè bel da vedlamënter stai te GherdëinaTi Cuinuem. Calënder de Gherdëina 1952, pl. 26..
 Biografia 
Ël ie nasciù sun Col de Flam Dessëura. Si oma fova Barbl Perathoner da Runcac y si pere fova Ujep Desalla maester de scola a Urtijëi.
Ël à studià a Bulsan y a Trënt tl seminar, ulache l à for giatà la miëura notes te uni ejam. Te truepes ejams nce "Primam cum Eminentia".
A Trënt iel unì sagrà preve ai 12 de lugio dl 1896 y à dit pona mëssa nevela a Santa Cristina ulache si genitores fova jic a sté. N fra de si loma fova Engl Perathoner, ënghe n preve. 

Andrea Desalla ie pona stat caplan a Lengstein per trëi ani. Ël fova for stat de stleta sanità, l udova y audiva nce puech y perchël iel deventà mo da jëun benefiziat pra la dlieja de San Antone a Urtijëi per nuef ani y pona furmescere a Santa Cristina. Sciche furmescere se ovel damandà al vëscul de pudëi pisté la munighes di spediei (cëses de paussa) de Santa Cristina y de Urtijëi y de pratighé l esorzism per scunjuré de rie spiric. Ël se ova nce damandà de fe pert dla Congregazion de San Peter Claver per pudëi benedì santes, crëujes, padernostri y bedaies che dajova nce ndulgënzes per chiche giapova chësta cosses.
Andrea Desalla univa uni lunesc da Santa Cristina a Urtijëi a pé sula scines, ulache l se sentiva plu segur dai auti, purtan for pea na gran omberla, per jì a crì la jënt y pisté la munighes.

Andrea Desalla fova scialdi cunesciù tla populazion de Gherdëina y dla Val Badia ajache l savova da cunsië y da cunselé y suënz fé uni adalerch roba unida mancia. De chësc ie scrites truepa testimonianzes tl articul de Eduard Moroder y tl liber de Milia Kostner. 
 Bibliografia 
 Giuani Senoner, Franzl da Costa: Festes te Gherdëina: Mëssa de diamant Seniëur Andrea Desalla. Calënder de Gherdëina 1957, pl. 73-75.
 Seniëur Andrea Desalla. Calënder de Gherdëina 1960, pl. 29-30.
 Eduard Moroder: Seniëur Andrea Desalla, te si vita de marueia. Calënder de Gherdëina 1987, pl. 118-123.
 Milia Insam Kostner: Sn. Andrea Desalla. Vita y ntraunides de Sn. Desalla. Union di Ladins de Gherdëina, Urtijëi 2004.
 Chiocchetti Nadia: Nosta Jent. Persones y personalités dla Ladinia. Union Generela di Ladins dles Dolomites. pl. 50-52 ISBN 88 901703 4 4.
 Cunliamënc 
 Fotos de Andrea Desalla sun l archiv de fotografies Foto Santa Cristina.
 Testimunianza video de "miracul" de Andrea Desalla.
 Testimunianza video de na vedla persona judeda da Andrea Desalla.

 Notes 

Categoria:Uem
Categoria:Religion
Categoria:Persones de Gherdëina
Categoria:Persones de Santa Cristina